“เวียดนาม” สั่งอพยพประชาชนกว่า 8 แสนคน รับมือพายุไต้ฝุ่นโนรู
“เวียดนาม” สั่งอพยพประชาชนกว่า 8 แสนคน เตรียมรับมือพายุไต้ฝุ่นโนรูที่ทวีกำลังแรงขึ้น นับเป็น 1 ในพายุที่ใหญ่ที่สุด ที่พัดถล่มเวียดนามในรอบ 20 ปี
“เวียดนาม” สั่งอพยพประชาชนกว่า 8 แสนคน เตรียมรับมือพายุไต้ฝุ่นโนรูที่ทวีกำลังแรงขึ้น นับเป็น 1 ในพายุที่ใหญ่ที่สุด ที่พัดถล่มเวียดนามในรอบ 20 ปี
27 ก.ย. 2565

สำนักข่าวรอยเตอร์รายงานว่า เวียดนามออกเตือนประชาชนกว่า 860,000 คน ให้อพยพออกจากพื้นที่ในวันนี้ (27 ก.ย.) เนื่องจากพายุไต้ฝุ่นโนรูทวีกำลังแรงขึ้นและกำลังเคลื่อนตัวมายังเวียดนาม ซึ่งนับเป็น 1 ในพายุที่ใหญ่ที่สุด ที่พัดถล่มเวียดนามรอบ 20 ปี หลังคร่าชีวิตผู้คนไปแล้วอย่างน้อย 8 รายและก่อให้เกิดน้ำท่วมเป็นวงกว้างในฟิลิปปินส์
โดยหน่วยงานอุตุนิยมวิทยาเวียดนามระบุว่า พายุไต้ฝุ่นโนรูมีความเร็วลมอยู่ที่ 134-149 กิโลเมตรต่อชั่วโมงในช่วงเช้าวันนี้ และทวีกำลังแรงขึ้นถึง 183 กิโลเมตรต่อชั่วโมงในช่วงสาย โดยคาดว่าจะเคลื่อนตัวขึ้นฝั่งที่เวียดนามในวันพรุ่งนี้ (28 ก.ย.) ก่อนจะอ่อนกำลังลงและมุ่งหน้าไปยังประเทศไทย
สำหรับถ้อยแถลงจากทางการเวียดนามระบุว่า สายการบินต่างๆ ของเวียดนามต้องระงับการให้บริการชั่วคราวเนื่องจากอิทธิพลของพายุไต้ฝุ่นทำให้การเดินทางหยุดชะงัก และประชาชนหลายพันคนต้องอพยพออกจากที่อยู่อาศัย
“เราเหลือเวลาอีกไม่มากแล้ว ในเมื่อพายุทวีกำลังแรงขึ้น การรับมือของเราเองก็ต้องเด็ดขาดขึ้นและรวดเร็วขึ้นด้วยเช่นกัน การอพยพประชาชนจะต้องดำเนินการโดยเร็วที่สุดโดยคำนึงถึงชีวิตและทรัพย์สินของประชาชนเป็นอันดับแรก” นายฝั่ม มิญ จิ๊ญ นายกรัฐมนตรีเวียดนาม กล่าว
ทั้งนี้หน่วยงานด้านการบินของเวียดนามได้สั่งปิดสนามบิน 9 แห่งทั่วประเทศตั้งแต่วันอังคารนี้ ทำให้ต้องยกเลิกเที่ยวบินภายในประเทศและระหว่างประเทศหลายร้อยเที่ยวบิน